गृह मंत्रालय
केन्द्रीय गृह एवं सहकारिता मंत्री श्री अमित शाह ने आज मध्य प्रदेश में ग्वालियर हवाई अड्डे के राजमाता विजयाराजे सिंधिया टर्मिनल का शिलान्यास किया
श्री अमित शाह ने 4200 करोड़ रूपए लागत की नल-जल परियोजनाओं का भूमिपूजन व लोकार्पण किया तथा प्रधानमंत्री आवास योजना के अंतर्गत बने आवास लाभार्थियों को सौंपे
पिछली सरकारों ने कई साल राज करने के बाद भी भारत की संस्कृतिक विरासत को खस्ता हाल में रखा, लेकिन प्रधानमंत्री श्री नरेन्द्र मोदी जी ने तुष्टिकरण की राजनीति किए बिना एकसमान रूप से सभी मानबिंदुओं का सम्मान किया
प्रधानमंत्री श्री नरेन्द्र मोदी जी के नेतृत्व में देशभर में इन्फ्रास्ट्रक्चर के क्षेत्र में बहुत विकास हुआ है
पिछली सरकार के समय प्रतिदिन 12 किलोमीटर राष्ट्रीय राजमार्ग का निर्माण होता था, जो आज 37 किलोमीटर हो गया है, पहले एक साल में 375 किलोमीटर रेल लाइन डाली जाती थी जो आज बढ़कर 1458 किलोमीटर हो गई है
पहले कृषि का बजट 27000 करोड़ रूपए था, जिसे बढ़ाकर 1,24,000 करोड़ रूपए करने का काम मोदी जी ने किया है
प्रधानमंत्री मोदी ने शहर या गांव में हर गरीब को घर देने का लक्ष्य रखा है
पिछली सरकार ने यहां सारी योजनाएं बंद कर दी थीं, लेकिन शिवराज जी ने दोबारा मुख्यमंत्री बनने के बाद सारी योजनाएं फिर से शुरू कर दीं और 2024 से पहले सभी लक्ष्य पूरे करने का प्रण लिया है
प्रधानमंत्री मोदी ने हर घर नल से जल योजना शुरू की थी, जिसे पिछली सरकार ने बंद कर दिया था लेकिन शिवराज जी ने दोबारा उसे शुरू किया और इसके अंतर्गत लगभग 4200 करोड़ रूपए के कार्य आज ग्वालियर के लिए शुरू हुए हैं
श्री अमित शाह ने कहा कि देश की अनेक समस्याएं, जिनका कई वर्षों से हल नहीं निकल सका था, मोदी जी ने हल की हैं
प्रधानमंत्री मोदी ने भव्य राम मंदिर का शिलान्यास किया, कश्मीर से धारा 370 को भी मोदी जी ने अपने दृढ़ संकल्प और मनोबल से 5 अगस्त, 2019 में उखाड़कर फेंक दिया
प्रधानमंत्री मोदी नागर विमानन क्षेत्र में भी उड़ान योजना लेकर आए और आज 2-टीयर और 3-टीयर शहरों के बीच हवाई संपर्क के कारण आज एक करोड़ लोग हवाई यात्रा कर रहे हैं
भारत में 224 करोड़ निशुल्क कोरोना टीके लगाने और लगभग ढाई साल तक देश के हर गरीब को मुफ्त राशन देने का काम नरेन्द्र मोदी सरकार ने किया
प्रधानमंत्री श्री नरेन्द्र मोदी जी के नेतृत्व में मध्य प्रदेश की शिवराज सिंह चौहान जी की सरकार राज्य के सर्वांगीण विकास के लिए कटिबद्ध है
केन्द्रीय गृह एवं सहकारिता मंत्री श्री अमित शाह ने आज मध्य प्रदेश में ग्वालियर हवाई अड्डे के राजमाता विजयाराजे सिंधिया टर्मिनल का शिलान्यास किया।
श्री अमित शाह ने 4200 करोड़ रूपए लागत की नल-जल परियोजनाओं का भूमिपूजन व लोकार्पण किया तथा प्रधानमंत्री आवास योजना के अंतर्गत बने आवास लाभार्थियों को सौंपे।
इस अवसर पर मध्य प्रदेश के मुख्यमंत्री श्री शिवराज सिंह चौहान, केन्द्रीय कृषि मंत्री श्री नरेन्द्र सिंह तोमर और केन्द्रीय नागर विमानन मंत्री श्री ज्योतिरादित्य सिंधिया सहित अनेक गणमान्य व्यक्ति उपस्थित थे।
अपने संबोधन में केन्द्रीय गृह मंत्री ने कहा कि हाल ही में प्रधानमंत्री श्री नरेन्द्र मोदी जी ने देश की 130 करोड़ की जनता की ओर से बहुत श्रद्धा के साथ महाकाल की पूजा-अर्चना की। उन्होंने कहा कि पिछली सरकारों ने यहां कई साल राज करने के बाद भी भारत की संस्कृतिक विरासत को खस्ता हाल में रखा। उन्होंने कहा कि प्रधानमंत्री श्री नरेन्द्र मोदी जी ने तुष्टिकरण की राजनीति किए बिना एकसमान रूप से हमारे सभी मानबिंदुओं का सम्मान किया।
श्री अमित शाह ने कहा कि आज यहां हवाईअड्डे के एक अत्याधुनिक टर्मिनल भवन का भूमिपूजन हुआ है और ये देश के सबसे अच्छे हवाईअड्डों में से एक होगा। उन्होंने कहा कि प्रधानमंत्री मोदी ने शहर या गांव में हर गरीब को घर देने का लक्ष्य सामने रखा है। उन्होंने कहा कि पिछली सरकार ने यहां सारी योजनाएं बंद कर दी थीं, लेकिन शिवराज जी ने दोबारा मुख्यमंत्री बनने के बाद सारी योजनाएं फिर से शुरू कर दीं और 2024 से पहले सभी लक्ष्य पूरे करने का प्रण लिया। उन्होंने कहा कि प्रधानमंत्री श्री नरेन्द्र मोदी जी ने हर घर नल से जल की योजना शुरू की थी, और, उसे भी पिछली सरकार ने बंद कर दिया था लेकिन शिवराज जी ने दोबारा उस योजना को शुरू किया और इसके अंतर्गत लगभग 4200 करोड़ रूपए के कार्य आज केवल ग्वालियर के लिए शुरू हुए हैं। उन्होंने कहा कि इस हवाई अड्डे में 25000 वर्ग मीटर का बिल्ट-अप एरिया है जिसमें 1 लाख 60 हज़ार यात्रियों से 11 लाख यात्रियों का क्षमता विस्तार किया गया है। 2.5 गीगावाट सोलर पावर के साथ ग्रीन एनर्जी से संचालित ये एयरपोर्ट एक साथ 1400 से अधिक यात्रियों को हैंडल करने की क्षमता रखता है। इसके साथ ही यहां कार्गो टर्मिनल भी बना है जो ग्वालियर-चंबल संभाग के सभी MSME और लघु उद्योगों के उत्पादों को विश्वभर में भेजने के काम आएगा।
केन्द्रीय गृह मंत्री ने कहा कि प्रधानमंत्री श्री नरेन्द्र मोदी जी के नेतृत्व में देशभर में इन्फ्रास्ट्रक्चर के क्षेत्र में बहुत विकास हुआ है। उन्होंने कहा कि केन्द्र में पिछली सरकार के समय में प्रतिदिन 12 किलोमीटर राष्ट्रीय राजमार्ग का निर्माण होता था, जबकि आज 37 किलोमीटर राष्ट्रीय राजमार्ग का निर्माण होता है। पहले एक साल में 375 किलोमीटर रेल लाइन डाली जाती थी जो आज बढ़कर 1458 किलोमीटर हो गई है। पहले कृषि का बजट 27,000 करोड़ रूपए था, जिसे बढ़ाकर 1,24,000 करोड़ रूपए करने का काम मोदी जी ने किया है। प्रधानमंत्री मोदी के नेतृत्व में केन्द्र सरकार चहुंमुखी विकास की ओर बढ़ रही है।
श्री अमित शाह ने कहा कि देश की अनेक समस्याएं, जिनका कई वर्षों से हल नहीं निकल सका था, मोदी जी ने हल की हैं। उन्होंने कहा कि प्रधानमंत्री मोदी ने भव्य राम मंदिर का शिलान्यास किया। कश्मीर से धारा 370 को भी मोदी जी ने अपने दृढ़ संकल्प और मनोबल से 5 अगस्त, 2019 में उखाड़कर फेंक दिया। राजपथ को कर्तव्यपथ में परिवर्तित किया। इसी प्रकार के कई ऐसे काम जो कभी नहीं हो सकते थे, मोदी जी ने किए हैं।
केन्द्रीय गृह मंत्री ने कहा कि प्रधानमंत्री मोदी नागर विमानन क्षेत्र में भी उड़ान योजना लेकर आए और आज 2-टीयर और 3-टीयर शहरों के बीच हवाई संपर्क के कारण आज एक करोड़ लोग हवाई यात्रा कर रहे हैं। उन्होंने कहा कि इतने बड़े भारत में 224 करोड़ कोरोना के टीके निशुल्क लगाने का काम मोदी जी ने तकनीक के आधार पर किया है। इसके अलावा लगभग ढाई साल तक देश के हर गरीब को मुफ्त राशन देने का काम भी नरेन्द्र मोदी सरकार ने किया। श्री शाह ने कहा कि मोदी जी ने देश के हर गरीब को घर, बिजली, शौचालय, पांच लाख रूपए तक का स्वास्थ्य सुविधाओं का खर्च और 80 करोड़ लोगों को मुफ्त राशन देने का काम किया है। उन्होंने कहा कि मध्य प्रदेश का सर्वांगीण विकास मोदी जी और शिवराज जी का लक्ष्य है।